|  |
| --- |
| Miljøstyrelsen  Haraldsgade 53  2100 København Ø |

|  |  |
| --- | --- |
| MST 865-00482  **Høring af ansøgning om tilladelse til indvinding i område 562 HA Jyske Rev**  Danmarks Fiskeriforening PO har følgende bemærkninger til ansøgning om tilladelse til indvindingen på Jyske Rev område 562 HA.  Danmarks Fiskeriforening PO anerkender at andre erhverv end fiskerierhvervet har brug for adgang, til de marine områder omkring Danmark. Det er dog som udgangspunkt værd at huske på, at hvor fisk er en fornybar ressource, som man vil kunne blive ved med at høste af, er det kun muligt at ”høste” råstofferne til havs en gang og så er de væk fra området, sammen med de habitattyper der fjernes.  Indvinding af råstoffer skal derfor tage mest muligt hensyn til de erhverv der er afhængige af netop bundforhold. I forhold til fiskeri drejer det sig om fangst, gyde, opvækst og fødesøgnings arealer. Det er afgørende at der tages hensyn til disse for fiskeriet vigtige arealer når tilladelser tildeles råstofindustrien og især når mængderne der ønskes indvundet er meget betydelige.  Det er uklart for fiskerierhvervet hvordan mængder der indvindes registreres, og hvordan moniteringen med de fartøjer der indvinder kontrolleres. Disse informationer burde være nemt tilgængelige, så den specifikke indvinding i det specifikke område nemmere kan moniteres også udefra.  Under aktivt fiskeri i råstofområder er erhvervsfartøjer ofte begrænset af deres muligheder for at navigere, når deres redskaber bjærges eller sættes ud. Det er afgørende at alle fartøjer i den forbindelse udviser godt sømands skab, ved at holde afstand til erhvervsfartøjer og ikke mindst respektere deres redskaber, som oftest garn i områderne.  I området og i tæt tilknytning hertil, drives der garnfiskeri efter torsk og forskellige arter af fladfisk, der er tæt knyttet til bund habitatet. Det er vigtigt for fiskerne at deres aktiviteter i området accepteres og respekteres.  Fiskerne der bruger jyske rev til deres fiskeri, ser meget gerne at der tages de nødvendige hensyn, til deres aktiviteter, når de anvender fiskeriområder der samtidig er udlagt til råstofområder. Der burde være plads til begge erhverv i områderne og der bør samtidig oprettes en procedure for hvordan fiskerne kan kommunikere deres garnpositioner til råstoffartøjerne, så konflikter hvor garn bliver ødelagt for fremtiden kan undgås.    Med venlig hilsen  **Henrik S. Lund**  Biolog | 25. februar 2019  Ref.: HSL |